เตือนประชาชนระวังการนำสลากในจุดจำหน่ายสลาก 80 บาทมาวนขายซ้ำ ห่วงถูกรางวัลแล้วจะมีปัญหา
พันโท หนุน ศันสนาคม ผู้อำนวยการสำนักงานสลากกินแบ่งรัฐบาล กล่าวถึงกรณีมีการโพสต์ข้อความจากประชาชนรายหนึ่งที่จังหวัดอุตรดิตถ์ กรณีไม่สามารถขึ้นเงินรางวัลจากสลากกินแบ่งรัฐบาลงวดประจำวันที่ 16 มีนาคม 2566 ได้ และมีข้อความระบุว่าสลากใบดังกล่าวถูกจำหน่ายผ่านแอปเป๋าตังไปแล้วนั้น จากการตรวจสอบพบว่ากรณีดังกล่าว เกิดจากการที่ประชาชนรายดังกล่าวไปซื้อสลากมาจากผู้ค้าสลากที่ซื้อสลากใบดังกล่าวมาจากจุดจำหน่ายสลากในโครงการ  80 บาท แล้วนำสลากกลับมาวนขายซ้ำ โดยมีจุดสังเกตคือ การซื้อสลากจากจุดจำหน่ายสลากโครงการ 80 บาท ที่กระจายอยู่ทั่วประเทศ 1,129 จุดนั้น การซื้อจะต้องทำผ่านระบบแอปเป๋าตังเท่านั้น โดยตัวสลากจะมีการประทับตราราคา 80 บาท  รหัสผู้จำหน่ายเอาไว้อย่างชัดเจน อีกทั้งผู้ที่ซื้อจะได้รับสลากในรูปแบบดิจิทัลเข้ามายังแอปฯ เป๋าตังของตนเองด้วย ซึ่งกรณีดังกล่าวนั้นสรุปได้ว่า มีผู้ซื้อสลากแล้วนำมาวนขายซ้ำจริง จึงทำให้เกิดปัญหาเมื่อถูกรางวัล  ล่าสุดประชาชนรายดังกล่าวได้ออกมาโพสต์ข้อความว่า สามารถขึ้นรางวัลได้เรียบร้อยแล้ว ทั้งนี้ ทางสำนักงานสลากกินแบ่งรัฐบาล จะดำเนินการสอบสวนหาผู้ที่ซื้อสลากมาวนขายเพื่อดำเนินการเอาผิดตามกฎหมายต่อไปนอกจากนี้ ผู้อำนวยการสำนักงานสลากกินแบ่งรัฐบาล ยังกล่าวอีกว่า ขอให้ประชาชนที่จะซื้อสลากร่วมกันสังเกตสลากหากมีการประทับตราในโครงการจำหน่ายสลาก 80 บาทนั้น จะต้องจำหน่ายผ่านแอปเป๋าตังเท่านั้น โดยผู้ซื้อจะได้สลกาใบจริงและสลากในรูปแบบดิจิทัล ซึ่งหากเป็นกรณีการนำสลากมาวนขายราคาก็มักจะเกิน  80 บาท ขอให้ประชาชนอย่าซื้อสลากจากผู้จำหน่ายในลักษณะดังกล่าวเพราะอาจจะเกิดปัญหาตามมาได้ในกรณีถูกรางวัล